Wit Bulle kry nuwe bloed uit Bloubul-stad | Maroela Media
Hoërskool Monument in Krugersdorp, oftewel Monnas, se Wit Bulle-rugbyspan verwelkom in November vanjaar hul nuwe rugbybreier, Tjaart van der Walt.
Van der Walt (39) het in sy loopbaan reeds drie Superrugbyspelers, sewe Curriebeker-spelers en vier o.20 SA-rugbyspelers opgelewer. Hy volg in die spore van Hans Coetzee, wat die afgelope drie jaar op kontrakbasis in dié pos gewerk het.
Volgens Johann Calitz, Monnas se skoolhoof, is die skool baie opgewonde om nuwe bloed in hul afrigterspan te verwelkom. Van der Walt, tans van Pretoria, is as provinsiale afrigter betrokke by provinsiale skolestrukture, dien op die Suid-Afrikaanse Rugbyunie (SARU) se skole-afrigterspaneel en spog boonop met ŉ hele paar VirSeker Beeld-trofeë in die kas.
Die Wit Bulle in aksie.
“By Monnas is ons prioriteit om aan opkomende rugbysterre, wat droom om ŉ professionele sportloopbaan te volg, die beste leiding te gee sodat hulle die beste kans kry om hul doelwit te verwesenlik. Ons glo Van der Walt kan presies dít bereik,” het Calitz gesê. Hy is passievol en in voeling met die kinders en is as biologie- en wetenskaponderwyser boonop ook ŉ groot akademiese aanwins vir die skool.
Calitz het Coetzee bedank vir die bydrae wat hy by die skool gelewer het.
“Monnas sien nou uit na ŉ splinternuwe hoofstuk onder mnr. Van der Walt en ons glo daar kan op die sterk fondament wat daar reeds is, na nuwe hoogtes gebou word.”
Hoërskool Monument krugersdorp
Goue Beker: al vier kan skouspel optower